PID dokumentacija ali projekt izvedenih del je dokumentacija, ki jo izdela arhitekt projektant po končani gradnji objekta z namenom pridobitve uporabnega dovoljenja. Uporabno dovoljenje boste potrebovali za pričetek uporabe objekta in njegovo vzdrževanje, pridobitev hišne številke in evidentiranje novo zgrajene stavbe.
V PID dokumentaciji se opredelijo vsa odstopanja izvedenih del od prvotnega projekta za pridobitev gradbenega dovoljenja. Vodilna mapa se izdela v primeru, če je med gradnjo prišlo do dopustnih sprememb, ki ne vplivajo na okolje, varnost objekta, zdravstvene pogoje in predpisane bistvene zahteve z gradbenim dovoljenjem določenih lokacijskih in drugih pogojev ter elementov. Vsebuje splošne podatke o objektu, zbirno projektno poročilo, izkaz požarne varnosti z energetsko izkaznico stavbe, izjavo odgovornega vodje projekta izvedenih del in odgovornega nadzornika.
V PID dokumentaciji je potrebno izdelati tudi načrte z vsemi elementi izvedene gradnje, enako kot pri projektu za izvedbo. Načrti se lahko izdelajo povsem na novo ali pa tako, da se posamezni načrti projekta za izvedbo dopolnijo z vsemi spremembami, ki so nastale med gradnjo. Odstopanja izvedenih del od dokumentacije za pridobitev gradbenega dovoljenja morajo biti jasno vrisane in označene, na primer z drugo barvo. Zahtevi za izdajo uporabnega dovoljenja pa je potrebno predložiti čistopis projekta izvedenih del.
Tehnično poročilo mora vsebovati opis sprememb izvedenih del od dokumentacije za pridobitev gradbenega dovoljenja in dele besedila projekta za izvedbo, ki so pomembni za nadaljnjo uporabo stavbe. PID dokumentacija mora vsebovati tudi vse risbe, ki so sestavni del projekta za izvedbo. Podrobnejša vsebina PID dokumentacije je odvisna od vrste gradnje, namena in zahtevnosti objekta.
Če pri gradnji ni prišlo do odstopanj od projekta za pridobitev gradbenega dovoljenja, se lahko uporabijo načrti iz projekta za izvedbo. V tem primeru mora biti PID dokumentaciji priložena podpisana izjava projektanta in vodje projekta, da so dela izvedena skladno z izdanim gradbenim dovoljenjem, katerega sestavni del je projektna dokumentacija za pridobitev mnenj, pred odločbe in gradbenega dovoljenja (DGD). Nadzornik in vodja nadzora pa podata podpisano izjavo, da je PID dokumentacija za pridobitev uporabnega dovoljenja ustrezna.